YMPÄRISTÖMINISTERIÖ

LAUSUNTO LUONNOKSESTA VALTIONEUVOSTON ASETUKSEKSI YMPÄRISTÖNSUOJELUSTA JA YMPÄRISTÖMINISTERIÖN ASETUKSEKSI PIENISTÄ YRITYKSISTÄ

Luonnos ympäristönsuojeluasetukseksi

Ympäristönsuojeluasetuksella täydennetään mm. teollisuuspäästödirektiivien säädösten täytäntöönpanoa. Direktiivi on saatettava valtionsisäisesti sitovasti täytäntöön, implementoitava. Direktiivin välittömällä oikeusvaikutuksella tarkoitetaan direktiivin soveltamista sen kanssa ristiriidassa olevat kansalliset säädökset syrjäyttäen.

Ympäristötakuun sisältävän perustamissopimuksen 193 artikla sallii jäsenvaltion säilyttää tai ottaa käyttöön yhteisötasoa tiukemmat suojelutoimenpiteet, kunhan ne ovat sopusoinnussa perustamissopimuksen kanssa.

Valmisteilla olevassa luonnoksessa ympäristönsuojeluasetukseksi ei toteudu kaikilta osin direktiivin täytäntöönpano. Ympäristönsuojeluasetusluonnoksen 14 § 3 kohta tulee muuttaa kuuluvaksi: Luvassa tulee antaa päästöjen raja-arvot kaikille toimintaan liittyville pilaantumista aiheuttaville aineille, erityisesti teollisuuspäästödirektiivin liitteessä II luetelluille.

Perustelut:

Mielestäni vesipolitiikan puitedirektiivin (VPD) 10 artiklassa on annettu piste- ja hajakuormitusta koskeva yhdistetty lähestymistapa. Artiklassa todetaan, että jäsenvaltioiden on varmistettava, että kaikkia 2 kohdassa tarkoitettuja päästöjä pintavesiin hallitaan tässä artiklassa vahvistetun yhdistetyn lähestymistavan mukaisesti. Kohdassa 2 b) sanotaan, että asetetaan asianmukaisia päästöraja-arvoja siten kuin näistä säädetään ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetussa neuvoston direktiivissä (IPPC).

Ko. direktiivin (IPPC) 9 artiklan 3 kohdassa todetaan: Luvan tulee käsittää päästöjen raja-arvot pilaantumista aiheuttaville aineille, erityisesti liitteessä III luetelluille. Liitteen III luettelon vesiosion kohdassa 10 mainitaan suspendoituneet aineet, kohdassa 11 rehevöitymistä aiheuttavat aineet ja kohdassa 12 happitasapainoon epäedullisesti vaikuttavat aineet (ja joita voidaan mitata käyttäen parametrejä BOD, COD, ym).

Sama asia on kirjattu teollisuuspäästödirektiivin 14 artiklaan ja liitteeseen II.

On myös huomioitava ettei IPPC direktiivin liitteen III (teollisuuspäästödirektiivin liitteen II) aineluettelosta voida irrottaa erillisiä prioriteettiaineita niin kuin VPD 16 artiklan mukaan VPD liitteessä VIII olevasta aineluettelosta voidaan irrottaa (1-9).

Luonnos asetukseksi pienistä yrityksistä

Tähän asetusluonnokseen Saarijärven kaupungin ympäristönsuojeluviranomaisella ei ole huomautettavaa.

Saarijärvellä 19.3.2014

Kalle Laitinen

Ympäristösihteeri